Shoko rokuti chikuvamagwaro kana kuti chikuvamabhuku (Library in English) riri kushandiswa pano kuturikira imba inowunganidzwa mhando dzakasiyana dzemagwaro, vanhu veruwa vachizopota vachikwereta vachizodzosa. Mhando dzemagwaro dzinochengetwa muchikuvamagwaro dzinosanganisira: mabhuku; mapepanhau; magazini; mimhanzi nezvimwewo. Zvikuvamagwaro zvinowanikwa munzvimbo dzinoti: zvikoro; mahofisi; dzimba; uye mumaruwa. Nokumwe kutaura tinokwanisa kuturikira shoko rokuti library tichiti bangiramagwaro, apa kureva nzvimbo inochengetwa magwaro. Kumutauro weFrench chikuvamagwaro chinonzi bibliothèque iri izwi richiumbwa nezvikamu zviviri zvinoti biblio kureva bhuku uye -thèque kureva collection kana kuti zvakakuviwa. Shoko rokuti kukuva rinoreva kuunganidza zvinhu uchichengeta kuita iya inonzi collection. Shoko rokuti kukuva rinowanikwa richishandiswa nenzira dzakatsaukana mumazita emhuri anotevera: Makuvatsine; Chikuvanyanga; Makuva; Guvamatanga; Guvamombe; Kaguvi; Makuvire zvichingodaro. Mazita aya angadudzirwa sezvinotevera: Makuvatsine - kureva munhu ane nungo anosiya munda wakararira uchiungana tsine. Chikuvanyanga - munhu anounganidza nyanga. Guvamatanga, Guvamombe - vanounganidza matanga emombe kana kuti mombe zhinji. Mamwe mazwi anotodzana nezwi iri ndiwo anoti: guvi; huva; chikuva zvichingodaro. Tichitevedza mashoko iwaya tinokwanisa kuturikirazve tichiti: Librarian anenge achinzi guvamagwaro pahuwandu toti vana chikuvamagwaro. Public Library inenge ichinzi chikuvamagwaro cheruwa. School Library inenge ichinzi chikuvamagwaro chechikoro.